b'\n_START_ARTICLE_\nBoksas (gara\xc5\xbeas)\n_START_SECTION_\nAutomobili\xc5\xb3 sportas\n_START_PARAGRAPH_\nBoksai   - lenktyni\xc5\xb3 trasoje esan\xc4\x8dios gara\xc5\xbe\xc5\xb3 patalpos, skirtos techniniam darbui su automobiliais per treniruotes, bandomuosius va\xc5\xbeiavimus ir lenktynes. Boksuose automobilis paruo\xc5\xa1iamas i\xc5\xa1va\xc5\xbeiavimui \xc4\xaf tras\xc4\x85, \xc4\xafskaitant jo parametr\xc5\xb3 operatyvi\xc4\x85 kontrol\xc4\x99, va\xc5\xbeiuokl\xc4\x97s, aerodinamini\xc5\xb3 ir kit\xc5\xb3 element\xc5\xb3 suderinimo darbus, taip pat remonto darbus, kuriuos \xc4\xafmanoma atlikti lauko s\xc4\x85lygomis. Var\xc5\xbeyb\xc5\xb3 metu stebint \xc5\xbei\xc5\xabrovams, boks\xc5\xb3 zonoje komandos sustojusiems automobiliams operatyviai kei\xc4\x8dia padangas, papildo degal\xc5\xb3 bakus bei pagal poreik\xc4\xaf atlieka kitus aptarnavimo darbus._NEWLINE_Autodromo boksai apjungti \xc4\xaf viening\xc4\x85 kompleks\xc4\x85, kurio pagrindin\xc4\x97s charakteristikos \xe2\x80\x93 darbo viet\xc5\xb3 skai\xc4\x8dius, patalp\xc5\xb3 plotas, techninis apr\xc5\xabpinimas, prie\xc5\xa1gaisrin\xc4\x97 sauga \xe2\x80\x93 apsprend\xc5\xbeiamos Tarptautin\xc4\x97s automobili\xc5\xb3 federacijos reikalavimais. Nuo boks\xc5\xb3 parametr\xc5\xb3 priklauso suteikiamos licencijos tipas, leid\xc5\xbeiantis organizuoti tam tikro lygio lenktynes ir kitus renginius. Boks\xc5\xb3 zonai priskiriama ir prie\xc5\xa1 j\xc4\x85 esanti lenktyni\xc5\xb3 trasos zona PL (angl. pit lane), kurioje sustoja automobiliai techniniam aptarnavimui. Boksuose su\xc5\xbeym\xc4\x97tos atvykimo ir i\xc5\xa1vykimo juostos, nustatytas grie\xc5\xbetas 60\xe2\x80\x93100 km/h grei\xc4\x8dio apribojimas. Lenktyni\xc5\xb3 metu prieiga prie boks\xc5\xb3 leid\xc5\xbeiama tik komand\xc5\xb3 ir atrinkt\xc5\xb3 asmen\xc5\xb3 personalui. Lenktyn\xc4\x97se su degal\xc5\xb3 papildymo operacijomis mechanik\xc5\xb3 \xc4\xafgulos apr\xc5\xabpinamos specialiais nedegiais darbo kostiumais._NEWLINE_Autodromuose gali b\xc5\xabti ne vienas boks\xc5\xb3 kompleksas, ta\xc4\x8diau per var\xc5\xbeybas visos komandos naudojasi tik vienu i\xc5\xa1 j\xc5\xb3. Pavyzd\xc5\xbeiui, Bahreino trasoje \xe2\x80\x9eSakhir\xe2\x80\x9c viena boks\xc5\xb3 eil\xc4\x97 priklauso karali\xc5\xa1kosios \xc5\xa1eimos nariams.'